INDOKOLÁS
a Szombathely Megyei Jogú Város Önkormányzatának Szervezeti és Működési Szabályzatáról szóló 
16/2024. (X.10.) önkormányzati rendelet módosításáról szóló önkormányzati rendelethez

A Magyarország helyi önkormányzatairól szóló 2011. évi CLXXXIX. törvény 2026. június 29. napjától hatályos 33. § (2) bekezdése új rendelet-alkotási kötelezettséget keletkeztetett. A képviselő-testület köteles a szervezeti és működési szabályzatában rendelkezni a 33. § (1) bekezdés szerinti azon vagyoni szankcióról, amelyet akkor kell alkalmazni, ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben – a képviselő méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel. A képviselő-testület szervezeti és működési szabályzatában legkésőbb 2026. október 31. napjáig rendelkezik a fenti vagyoni szankcióról. A szabályozás célja továbbá a Magyarország helyi önkormányzatairól szóló 2011. évi CLXXXIX. törvény 68. § (2) és (3) bekezdésében foglalt ügykörök megjelölése, valamint a magasabb szintű jogszabályoknak való megfeleltetés a vármegye megnevezés megye megnevezésre történő módosításával.

1. § 

Az Mötv. módosult 39. § (3) bekezdése alapján a vagyonnyilatkozatot a szervezeti és működési szabályzatban erre kijelölt bizottság tartja nyilván és őrzi. Ennek megfelelően módosításra kerül a Gazdasági és Jogi Bizottság vagyonnyilatkozattal kapcsolatos feladatkörének megfogalmazása.

2. §

Az Mötv. 68. § (2) és (3) bekezdésében foglalt ügyköröket köteles a képviselő-testület megjelölni a Vas Megyei Kormányhivatal szakmai véleménye szerint. A fentiek alapján mindez úgy kerül szabályozásra, hogy a polgármester az Mötv. 68. § (2) bekezdésben meghatározott esetben minden képviselő-testületi hatáskörbe tartozó önkormányzati ügyben hozhat döntést, az Mötv. 42. §-ában felsorolt, át nem ruházható képviselő-testületi hatáskörbe tartozó ügyek kivételével, az Mötv. 68. § (3) bekezdésében meghatározott halaszthatatlan esetben pedig pályázatok benyújtásáról dönthet azzal, hogy önrészt igénylő pályázatok esetén az önrész fedezete biztosított legyen az önkormányzat költségvetésében önálló soron vagy az önkormányzat költségvetéséről szóló rendelet szerint polgármesteri hatáskörben történő előirányzat átcsoportosítással.

3. §

Az Mötv. 33. § (2) bekezdése értelmében a képviselő-testület köteles a szervezeti és működési szabályzatában rendelkezni a 33. § (1) bekezdés szerinti azon vagyoni szankcióról, amelyet akkor kell alkalmazni, ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben – a képviselő méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel. A vagyoni szankciót tartalmazza a szakasz.

4. §

A vármegye megnevezés megye megnevezésre történő módosítását tartalmazza.

5. §

Az Mötv. 39. § (3) bekezdésébe bekerült, hogy az önkormányzati képviselő vagyonnyilatkozata közérdekből nyilvános, amit a helyi önkormányzat honlapján közzé kell tenni. Az SZMSZ 86. §-ában szerepel, hogy a képviselő vagyonnyilatkozatát a város honlapján közzé kell tenni, ezért a magasabb szintű jogi szabályozás megismétlésének elkerülése érdekében szükséges annak hatályon kívül helyezése.

6. §

A rendelet hatályba lépését tartalmazza. 
